বৰ লুইতৰ দুয়োপাৰৰ ৰাইজৰ বহু প্ৰত্যাশিত তথা প্ৰায় ৫ হাজাৰ কোটি টকাৰ ব্যয়েৰে নিৰ্মীয়মাণ বগীবিল দলংখন অহা ৩১ অক্টোবৰৰ ভিতৰত সম্পূৰ্ণ হ'ব বুলি উত্তৰ-পূব ৰেইলৱে'ৰ এটা সূত্ৰই জানিবলৈ দিছে।
২৮ আগষ্টত মালিগাঁৱত কেন্দ্ৰীয় ৰে'ল ৰাজ্যিক মন্ত্ৰী ৰাজেন গোহাঁই আৰু উত্তৰ-পূব সীমান্ত ৰেইলৱে'ৰ নিৰ্মাণ শাখাৰ মহাপ্ৰবন্ধকৰ লগতে বিভাগটোৰ উচ্চপদস্থ বিষয়াবৰ্গৰ মাজত অনুষ্ঠিত এখন পৰ্যালোচনা বৈঠকত এই কথা স্পষ্ট কৰে উত্তৰ-পূব সীমান্ত ৰেইলৱে'ৰ নিৰ্মাণ শাখাৰ মহাপ্ৰবন্ধকে।
নিৰ্মাণ শাখাৰ মহাপ্ৰবন্ধকজনে দলংখনৰ নিৰ্মাণকাৰ্যৰ অগ্ৰগতিৰ খতিয়ান দিয়াৰ লগতে ৩১ অক্টোবৰৰ ভিতৰত দলংখনৰ সকলো দিশতে সম্পূৰ্ণ হৈ উঠিব বুলি জনায়।
উল্লেখযোগ্য যে ১৯৯৭ চনৰ জানুৱাৰি মাহতে তেতিয়াৰ প্ৰধান মন্ত্ৰী এইচ্ছ ডি দেৱেগৌড়াৰ দ্বাৰা আধাৰশিলা স্থাপন কৰা আৰু ২০০২ চনৰ পৰা নিৰ্মাণ প্ৰক্ৰিয়া চলি থকা দলংখনক লৈ অনেক প্ৰত্যাশা আছে অসমৰ ৰাইজৰ। প্ৰায় ৫ কিলোমিটাৰ দীঘল এই দলংখন দেশৰ ভিতৰতে ৰেইল আৰু পথপৰিবহণ, দুয়োটা ব্যৱস্থা থকা দীৰ্ঘতম দলং হ'ব।
আনহাতে দলংখনৰ নামকৰণক লৈ ইতিমধ্যে বিভিন্ন দাবী-দাবা, ৰাজনীতি আৰম্ভ হৈ গৈছে। ৰাজনৈতিক মহলৰ পৰা স্থানীয় জনগোষ্ঠীয় সংগঠনলৈকে বিভিন্ন পক্ষই ইয়াত নামি পৰা দেখা গৈছে। সম্পূৰ্ণ হোৱাৰ লগে লগে দলংখন নিৰ্মাণৰ কৃতিত্বক লৈও ৰাজনৈতিক দলবোৰৰ মাজত বিতৰ্কৰ এযুঁজ দেখিবলৈ পোৱা যাব পাৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
